ตลท.เตรียมจัดหาศูนย์ซื้อขายสำรอง
ตลท.เตรียมจัดหาศูนย์ซื้อขายสำรองในต่างประเทศ
18 มิ.ย. 2553

ตลท.เตรียมจัดหาศูนย์ซื้อขายสำรองในต่างประเทศ
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์จะมีการทบทวนระบบปฏิบัติการซื้อขายสำรองของตลาดหลักทรัพย์ แม้เหตุการณ์ความไม่สงบในประเทศในระยะที่ผ่านมา ได้พิสูจน์แล้วว่าระบบปฏิบัติการซื้อขายสำรองของตลาดหลักทรัพย์ที่มีอยู่ไม่ได้ประสบปัญหา แต่ต้องการพัฒนาให้ดีขึ้นกว่าเดิม จึงมีแผนจะเพิ่มศูนย์ซื้อขายสำรองในต่างประเทศเพิ่มจากปัจจุบันมีอยู่ในประเทศไทยเท่านั้น อาจเป็น ยุโรป หรือประเทศอื่น ๆ ในภูมิภาคนี้ 
การมีศูนย์สำรองการซื้อขายในต่างประเทศถือเป็นการกระจายความเสี่ยง ป้องกันไว้เผื่อกรณีในประเทศเกิดปัญหา หรือภัยธรรมชาติเช่น อุทกภัย ก็ยังมีศูนย์สำรองในต่างประเทศ อีกทั้งยังรองรับในอนาคตจะมีการเชื่อมโยงการซื้อขายกับตลาดหุ้นอื่น ๆ ในภูมิภาค และการขยายเวลาในการซื้อขายในสินค้าอนุพันธ์ นอกจากนี้ตลาดหลักทรัพย์อื่นในโลกต่างจัดตั้งศูนย์สำรองซื้อขายข้ามประเทศไว้
ทั้งนี้ ตลาดหลักทรัพย์คาดว่าจะใช้เวลาประมาณ 1 เดือนสรุปแผนปฏิบัติการสำรองในอนาคตทั้งหมดเช่นงบลงทุน เพื่อนำเสนอให้คณะกรรมการพิจารณา 
สำหรับมาตรการกำกับดูแลบริษัทจดทะเบียนที่อยู่ในกลุ่มที่เข้าข่ายถูกเพิกถอนจากสถานะทางการเงินและผลดำเนินงานที่อยู่ในกลุ่มบริษัทจดทะเบียนที่แก้ไขการดำเนินงานไม่ได้ภายในกำหนด (เอ็นพีจี)  ซึ่งฝ่ายจัดการได้เสนอให้กำหนดระยะเวลาในการแก้ปัญหาเป็นเวลา 7 ปี เท่านั้น ปรากฎว่าคณะกรรมการตลาดหลักทรัพย์เห็นว่าเป็นระยะเวลาที่นานเกินไป จึงให้กลับไปศึกษาเวลาที่เหมาะสมและเทียบเคียงกับตลาดต่างประเทศ เพื่อให้สอดคล้องกับหลักสากล